Fyrstu tveir farþegarnir fóru í farsóttahús í morgun, í samræmi við nýjar reglur sem tóku gildi á landamærunum í dag. Von er á allt að 400 farþegum til viðbótar í farsóttahús í dag, þótt sú tala geti einnig orðið mun lægri.
Og eins og áður segir tóku strangari sóttvarnareglur á landamærunum gildi á miðnætti.  og nú þurfa þau sem koma hingað frá áhættusvæðum að fara í farsóttarhús á milli fyrri og seinni sýnatöku. Sex flugvélar lenda á Keflavíkurflugvelli í dag, þrjár frá áhættusvæðum; Póllandi, Svíþjóð og Hollandi. Þær koma seinni partinn og í kvöld. Enn er óljóst hversu margir farþegar þurfa að fara í farsóttarhús í dag, en það fer meðal annars eftir því hvaðan þeir koma upphaflega, og hvort þeir framvísi vottorði um bólusetningu. Gylfi Þór Þorsteinsson, umsjónarmaður farsóttarhúsa, segir fyrstu farþegana hafa mætt á Fosshótel Reykjavík í morgun.
Fyrstu farþegar voru að koma fyrir svona hálftíma eða svo. Voru bara tveir þannig að það var ágætt að fara í gegnum ferlið með þeim. Það hefði samt kannski verið betra að fá 10 manns til þess að við myndum vera alveg örugg á kerfunum.
Þessi vél sem var að koma í morgun, hún var að koma frá London sem er ekki skilgreint áhættusvæði?
Nei það er ekki skilgreint áhættusvæði samkvæmt lista frá sóttvarnarlækni. Hins vegar voru þarna tveir farþegar í því flugi sem höfðu komið frá dökkrauðum svæðum. Þannig að við þurfum að hýsa þá.
Hvað áttu svo von á mörgum hingað í dag?
Þetta er mjög góð spurning. Við vitum það ekki alveg ennþá. Við búumst við að þetta geti verið á bilinu 300 til 400 manns. En það gætu orðið mun færri, við bara vitum það ekki. Eins og London vélin sýndi, það voru bara 12 farþegar þar en við bjuggumst við fleiri farþegum.
300 til 400 manns, fer það ekki langt með að fylla hótelið?
Það gæti gert það. En einhverjir eru að ferðast saman og geta verið saman á herbergjum. En það verður líklega þétt setið hjá okkur eftir daginn, það er alveg ljóst.
Veistu svo hvað þú átt von á mörgu fólki á næstu dögum eða rennur þú alveg blint í sjóinn með það?
Ég renn alveg blint í sjóinn með það.
En er ekki hætt við að þetta hótel yfirfyllist af fólki í sóttkví?
Jú það getur gerst og þá verðum við að bregðast við. Og sá undirbúningur er hafinn, að vera viðbúinn ef þetta fyllist, að opna á fleiri stöðum.
Fyrstu tveir farþegarnir komu í farsóttahús í Reykjavík í morgun, í samræmi við nýjar reglur sem tóku gildi í dag. Von er á allt að 400 farþegum í farsóttahús í dag. 